Oroszország újabb ballisztikus rakétákat állít rendszerbe
Oroszország decemberben újabb interkontinentális ballisztikus rakétákat állít rendszerbe Vlagyimir Putyin államfőnek a nukleáris védelemre vonatkozó modernizációs terve keretében - jelentették szombaton az orosz médiumok.
Feszült a légkör Oroszország és a NATO között amiatt, hogy az Egyesült Államok Lengyelországba és Csehországba – Oroszország közelébe – akarja telepíteni tervezett rakétavédelmi pajzsának egyes elemeit. Ezért a Kreml rakéták új generációjával akarja biztosítani az ország védelmét a következő 20-30 évben.
Ennek a fegyverkezési programnak a keretében állítják rendszerbe a több robbanófejjel felszerelt, Topol-M típusú rakétákat a Moszkvától 240 kilométerrel északkeletre fekvő Tejkovo városában. E rakétából az első darabokat már tavaly decemberben hadrendbe állították.
Teljesen biztosak vagyunk abban, hogy decemberre harckészültségbe tudjuk helyezni ezt a (rakétás) hadosztályt” – jelentette ki szombaton Nyikolaj Szolovcov, az orosz rakétaerők parancsnoka az Interfax hírügynökségnek nyilatkozva.
A Topol-M első változatát a 90-es években fejlesztették ki. Rakétasilóból és mozgatható állásról is indítható. A következő években rendszerbe állítandó RS-24 jelű rakétákkal együtt ez alkotja majd az orosz nukleáris arzenál gerincét, és segít a Szovjetunió összeomlása után éveken át erodálódott orosz hadsereg talpra állításában.
külföld